মাদকের বিষে ছেয়ে গেছে সিলেট নগরী। সর্বনাশা মাদকের ছোবলে যুবক, বয়স্কদের পাশাপাশি আসক্ত হয়ে পড়ছে নগরীর শত শত পথশিশু। এসব পথশিশু মাদক নির্ভর হয়ে চলে যাচ্ছে অন্ধকার জীবনে। এদের বেশিরভাগের বয়স ১০ থেকে ১৫ বছরের মধ্যে। নগরীর বিভিন্ন স্থানে নেশার আসরে বয়স্কদের পাশাপাশি পথ শিশুরাও চলে আসছে এ লাইনে। গত কয়েকদিনে নগরীর বিভিন্ন বস্তি এবং রেললাইনসহ কয়েকটি এলাকায় সরজমিন এ চিত্র দেখা গেছে। বিশেষ করে নগরীর রেলওয়ে ষ্টেশন এলাকায় দিবা রাত্রির বেশির ভাগ সময় অসংখ্য পথশিশু নেশার আসরে ডুবে থাকে।